दीना को पहली पत्नी की याद तो कम आती किन्तु उससे हुए बेटे के प्रति दिल तड़पता। एक कारण यह भी था कि नयी पत्नी से उसे विवाह के दस साल बाद भी कोई औलाद नहीं हुई थी। उसे लगता, उसे पहली पत्नी की आह लग गयी है। हाय इतने प्यारे बेटे को वह कैसे तिरस्कृत करता रहा। उसने दूसरी पत्नी को इस बात के लिए आख़िरकार मना लिया कि वह बेटे को वापस लायेगा। इससे दोनों का दिल बहलेगा और संतानहीन होने का ग़म नहीं सालेगा। और एक दिन वह बेटे को वापस लाने में क़ामयाब भी हो गया। जब पहली पत्नी की ससुराल गया तो पाया कि उसका जीवन खुशहाल है। धनाभाव नहीं था बल्क़ि दीना से बेहतर घर था, ज़मीन-ज़ायदाद भी अधिक थी। उसके अपने भी दो बेटे हुए थे नये पति से। उसके दिल में हूक उठती रही और आशंका भी कि कहीं बेटे को देने से वह इनकार न कर दे किन्तु उसे क्षमा की निशानी के रूप में अपना बेटा वापस मिल गया।